               EUROPOS KOMISIJA
            Briuselis, 2020 07 16
            COM(2020) 319 final
            2020/0142(APP)
            Pasiūlymas
            TARYBOS SPRENDIMAS
            kuriuo iš dalies keičiamas Sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2016 m. spalio 4 d. ratifikavusi Paryžiaus susitarimą, Europos Sąjunga įsipareigojo prisidėti siekiant, kad pasaulio temperatūra pakiltų gerokai mažiau nei 2 °C, ir stengtis, kad ji nepakiltų daugiau nei 1,5 °C. Laikydamasi šio tarptautinio įsipareigojimo, ES kartu su savo valstybėmis narėmis susitarė nustatyti didelio užmojo tikslus iki 2050 m. išmetamą šiltnamio efektą sukeliančių dujų kiekį sumažinti 80–95 proc., o iki 2030 m. – 40 proc.

               2018 m. lapkričio mėn. Komisija pristatė 2050 m. strateginę klestinčios, modernios ir konkurencingos neutralizuoto poveikio klimatui Europos ekonomikos ateities viziją „Švari mūsų visų planeta“
                  1
               . Reaguodama į Europos Parlamento ir Europos Vadovų Tarybos raginimus, Komisija savo komunikate pateikė tam tikrų priemonių, be kita ko, nurodė svarstysianti, kaip likviduojamos Europos anglių ir plieno bendrijos ištekliai galėtų padėti remti proveržio technologijas anglies dioksido beveik neišskiriančios plieno gamybos srityje.

               Remdamasi šia ateities vizija, Komisija 2019 m. gruodžio mėn. paskelbė Komunikatą dėl Europos žaliojo kurso
                  2
               . Vardydama priemones, kurių ketinama imtis, Komisija plieno sektoriaus priklausomybės nuo iškastinio kuro mažinimą nurodė kaip vieną iš politinės darbotvarkės prioritetų, be to, įsipareigojo svarstyti, ar galima pasinaudoti dalimi likviduojamos Europos anglių ir plieno bendrijos finansavimo, kad iki 2030 m. būtų remiami plieno gamybos procesai, kuriems vykstant beveik neišsiskiria anglies dioksidas. Ateinančiais dešimtmečiais Europai reikės 175–290 mlrd. EUR papildomų investicijų per metus. Šiomis aplinkybėmis Komisija Žaliojo kurso investicijų plane siūlo peržiūrėti Anglių ir plieno mokslinių tyrimų fondo teisinį pagrindą, kad būtų sukurta paskatų nukreipti privatų kapitalą į žaliuosius projektus.

               Anglių ir plieno mokslinių tyrimų fondo (APMTF) mokslinių tyrimų programa yra ES finansavimo programa, pagal kurią finansuojami anglių ir plieno sektoriuose vykdomi mokslinių tyrimų projektai. APMTF turi savo teisinį pagrindą, nesusijusį su daugiamete finansine programa. 2002 m. nustojus galioti Europos anglių ir plieno bendrijos (EAPB) sutarčiai, valstybės narės, laikydamosi prie ES sutarčių pridėto Protokolo Nr. 37, įsteigė naują Anglių ir plieno mokslinių tyrimų fondą (APMTF), kad jis tęstų Europos anglių ir plieno bendrijos anglių ir plieno mokslinių tyrimų ir techninės plėtros programas. Pagal APMTF mokslinių tyrimų programą su anglimis ir plienu susijusiems sektoriams kasmet buvo skiriama maždaug 40 mln. EUR moksliniams tyrimams ir inovacijų diegimui numatytų lėšų (anglių sektoriui – 27,2 proc., plieno sektoriui – 72,8 proc.) ir sutelkiami visos Europos Sąjungos pramonės sektorių partneriai, MVĮ, geriausi mokslinių tyrimų centrai ir universitetai, kad būtų plėtojamos žinios ir skatinamos inovacijos. Pagal Protokolo Nr. 37 1 straipsnio 2 dalį fondo veikla finansuojama iš pajamų, gaunamų iš likviduojamos EAPB turto. Siekiant kuo labiau sumažinti mokslinių tyrimų finansavimo svyravimus, kurių gali atsirasti dėl pokyčių finansų rinkose, taikomas išlyginimo metodas. Vis dėlto, sumenkus iš turto valdymo gaunamoms pajamoms, įplaukų į APMTF biudžetą iš grynųjų pajamų ir pagal išlyginimo mechanizmą sumažėjo nuo 42 mln. EUR 2017 m. iki 12 mln. EUR 2019 m. 2017 m. Komisija pasiūlė siekiant iki 2020 m. padidinti biudžetą iki 40 mln. EUR panaudoti panaikintų įsipareigojimų sumas ir susigrąžintas sumas
                  3
               . 2018 m. balandžio mėn. Europos Parlamentas priėmė teisėkūros rezoliuciją [P8_TA (2018)0061]
                  4
               , papildančią jo pritarimą Tarybos sprendimui 2018/599
                  5
               , kurio tikslas – leisti panaudoti visas nuo 2003 m. panaikintų įsipareigojimų sumas ir susigrąžintas sumas pagal Anglių ir plieno mokslinių tyrimų fondo (APMTF) programą. Toje rezoliucijoje Europos Parlamentas paragino stengtis, kad likviduojamos EAPB turto valdymas būtų aktyvesnis, ar net dalį šio fondo lėšų panaudoti tam, kad būtų pradėti įgyvendinti dideli projektai, kuriais siekiama, kad Europos plieno sektorius būtų ekologiškas ir konkurencingas.

               Pripažįstama
                  6
               , kad APMTF mokslinių tyrimų programai sėkmingai įgyvendinti kasmet reikia bent 40 mln. EUR. Vis dėlto esant dabartinei palūkanų normai, taip pat atsižvelgiant į tai, kad turimi ištekliai, kurie suteiktų galimybę taikyti išlyginimo mechanizmą, yra išnaudoti, ir turint omenyje Jungtinės Karalystės išstojimą, iš investuoto turto gauti pakankamą metinę grąžą trumpuoju ir vidutiniu laikotarpiu bus sunku.

               Audito Rūmų neseniai atliktoje Europos anglių ir plieno bendrijos apžvalgoje
                  7
                padaryta išvada, kad dabartinėmis palūkanų normų sąlygomis APMTF finansavimas remiantis vien iš turto valdymo gaunamomis pajamomis nebėra tvarus. Konkrečiau, Audito Rūmai pasiūlė kuo skubiau peržiūrėti finansines gaires ir atsakyti į klausimą, kaip likviduojamos EAPB nuosavas kapitalas galėtų būti padarytas našus ES bendrosiose mokslinių tyrimų programose.

               2019 m. birželio mėn. anglių ir plieno patariamosios grupės (APG ir PPG)
                  8
                paragino peržiūrėti teisinį pagrindą ir taip užtikrinti, kad programa būtų tęsiama, o tikslai – priderinti prie dabartinių sektorių poreikių. Taip pat jos pritarė tam, kad būtų vis intensyviau naudojama maždaug trečdaliui lygi turto dalis (2021–2027 m. laikotarpiu atitinkanti maždaug 50–70 mln. EUR per metus) mokslinių tyrimų projektams anglių ir plieno sektoriuose finansuoti, kartu pasitelkiant Teisingos pertvarkos mechanizmą, Anglių pramonės regionų pertvarkos iniciatyvą
                  9
               , programą „Europos horizontas“ ir Inovacijų fondą. 2019 m. birželio 25 d. ad hoc jungtinė APG ir PPG grupė pritarė tam, kad būtų pradėtas naudoti EAPB turtas.

               Atliekant mokslinius tyrimus ir diegiant inovacijas sudaromos sąlygos energijai imliuose sektoriuose tinkamu mastu kurti ir demonstruoti įrenginius, kad būtų patikrinti visi techniniai ir ekonominiai duomenys ir būtų galima minimaliai rizikuojant atitinkamą technologiją pradėti naudoti pramonės ar komercinėms reikmėms. 2019 m. Komunikate dėl žaliojo kurso siūloma remti švarias plieno proveržio technologijas, kad iki 2030 m. būtų sukurti plieno gamybos procesai, kuriems vykstant neišsiskiria anglies dioksidas, ir svarstyti, ar galima pasinaudoti dalimi likviduojamo Europos anglių ir plieno bendrijos finansavimo. Anglių ir plieno mokslinių tyrimų fondas visų pirma plėtos švarią plieno gamybą, kuri galėtų nulemti pokyčius paskatindama kitus energijai imlius sektorius, pvz., cheminių medžiagų ir cemento, siekti iki 2050 m. neutralizuoti jų poveikį klimatui.

               Taigi APMTF teisinio pagrindo peržiūra tapo aktuali, neatidėliotina ir plataus užmojo.

               Atsižvelgiant į visa tai, šiuo pasiūlymu teikiami esamo Sprendimo pakeitimai. Juo siekiama leisti 2021–2027 m. laikotarpiu parduoti dalį likviduojamos EAPB turto
                  10
               , kad kasmet APMTF būtų užtikrinamas 111 mln. EUR metinis asignavimas. Iš šio metinio asignavimo bus toliau remiami su anglimis ir plienu susijusiuose sektoriuose pagal APMTF mokslinių tyrimų programą bendradarbiaujant vykdomi moksliniai tyrimai, taip pat bus remiamos proveržio technologijos, kad iki 2030 m. būtų galima imtis anglies dioksido beveik neišskiriančios plieno gamybos, ir anglių sektoriaus mokslinių tyrimų projektai, skirti anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti, remiantis Teisingos pertvarkos mechanizmu ir laikantis 4 straipsnio 2 dalies. Konkrečiai su plieno pramone susijusiame sektoriuje Komisija sieks, kad mokslinių tyrimų projektai būtų remiami naudojantis specialia švaraus plieno bendro programavimo partneryste
                  11
               , derinama su kitomis Europos Sąjungos programomis, visų pirma bendrąja mokslinių tyrimų ir inovacijų programa.

                  Europos viešojo ir privačiojo sektorių partnerystė laikoma naudinga priemone strateginės svarbos mokslinių tyrimų veiklos vystymui ir vykdymui remti, kad Sąjunga būtų pajėgi įveikti pasaulinius sunkumus ir išlikti konkurencinga.

               Siūlomi pakeitimai, kad būtų leidžiama prireikus naudoti fondo turtą siekiant užtikrinti 40 mln. EUR metinį asignavimą ir finansuoti didelius mokslinių tyrimų ir inovacijų projektus

               Siūloma iš dalies pakeisti Sprendimą 2003/76/EB, kad iki 2027 m. APMTF būtų užtikrinamas metinis asignavimas, kuris bus naudojamas taip: 40 mln. EUR per metus bus skiriama anglių ir plieno sektoriuose bendradarbiaujant vykdomiems moksliniams tyrimams finansuoti, o iš likusių 71 mln. EUR bus finansuojamos proveržio technologijos, kad būtų galima imtis anglies dioksido beveik neišskiriančios plieno gamybos, ir mokslinių tyrimų projektai, skirti anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti remiantis Teisingos pertvarkos mechanizmu. Šie asignavimai ir susiję mokėjimai turėtų būti gaunami iš investicijų grynųjų pajamų ir, jei reikia, iš pardavus turtą gautų pajamų.

               Šis asignavimas turėtų būti aiškiai įtvirtintas Sprendime, kad išteklių srautas būtų prognozuojamas ir tokio masto, kokio pakaktų toliau teikti norimą paramą anglių ir plieno sektoriuose bendradarbiaujant vykdomiems moksliniams tyrimams.

               Kol kas likviduojamos EAPB turto valdymas buvo grindžiamas tuo, kad iš investuoto turto gauta grąža būtų naudojama mokslinių tyrimų projektams finansuoti. Tai atsispindi Tarybos sprendimo 2003/77/EB priedo 1 skirsnio („Lėšų naudojimas“) formuluotėse ir to paties sprendimo 3 konstatuojamojoje dalyje, kurioje numatoma, kad „visas Anglių ir plieno mokslinių tyrimų fondo turtas <...> turėtų būti išsaugotas nepaliestas“.

               Dėl pirmiau išaiškintų priežasčių toks požiūris neatitinka būtinybės užtikrinti reikiamo lygio finansavimą, kad plieno ir anglių sektoriams skirta prasminga mokslinių tyrimų programa būtų perspektyvi.

               Taigi toliau primygtinai reikalauti, kad fondo turtas išliktų nepaliestas, yra nerealistiška ir ši pozicija turi būti pakeista. Be to, nebeliko prievolių turėti rezervą, kad EAPB kreditoriams būtų suteikta garantija, nes nebėra negrąžintų pasiskolintų sumų.

               Todėl reikia iš dalies pakeisti Sprendimą, kad jis labiau atitiktų pagrindinės politikos poreikius, būtent užtikrinti, kad likviduojama EAPB būtų naudinga, ir geriau atspindėtų sunkumus esamomis rinkos sąlygomis gauti reikiamo lygio grąžą išlaikant pakankamai EAPB turto, kad pajamų būtų gaunama ir po 2027 m.

               Siūloma panaikinti išlyginimo mechanizmą, nes priėmus siūlomus pakeitimus jis bus nebeaktualus.

               Be to, Komisija pasinaudos galimybe peržiūrint Sprendimą atsisakyti pretenzijų, kai numatomos lėšų susigrąžinimo sąnaudos yra didesnės už susigrąžintiną sumą, o pretenzijų atsisakymas nepakenktų Sąjungos įvaizdžiui; kai sumos susigrąžinti neįmanoma dėl skolininko nemokumo arba bet kokių kitų nemokumo bylų; kai susigrąžinimas prieštarauja proporcingumo principui.

               Galiausiai 2 straipsnio 2 dalis, kurioje nustatoma turto valdymo daugiamečių finansinių gairių priėmimo tvarka, ir 4 straipsnio 3 dalis, kurioje nustatoma programos daugiamečių techninių gairių priėmimo tvarka, turėtų būti panaikintos, nes pagal Protokolo Nr. 37 2 straipsnio 2 dalį jau yra visiškai nereikalingos
                  12
               .

               Siekiant užtikrinti skaidrumą ir dėl to, kad tomis nereikalingomis nuostatomis nebegalima kliautis, jos turėtų būti panaikintos.

               •Suderinamumas su toje pačioje politikos srityje galiojančiomis nuostatomis

               Pasiūlymas yra APMTF mokslinių tyrimų programos peržiūros teisės aktų rinkinio dalis. Jis visų pirma susijęs su:

               ·Komisijos pasiūlymu iš dalies pakeisti Tarybos sprendimą 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo;

               ·Komisijos pasiūlymu iš dalies pakeisti Tarybos sprendimą 2003/77/EB, nustatantį likviduojamos EAPB turto, o užbaigus likvidavimą Anglių ir plieno mokslinių tyrimų fondo turto valdymo daugiametes finansines gaires. Tarybos sprendimo 2003/77/EB peržiūra, už kurią atsakingas Biudžeto generalinis direktoratas, taip pat atitinka 2019 m. Europos Audito Rūmų parengtą EAPB likvidavimo apžvalgą.

               •Suderinamumas su kitomis Sąjungos politikos sritimis

               Pasiūlymas peržiūrimas atsižvelgiant į Paryžiaus susitarimą, Komunikatą dėl Europos žaliojo kurso
                  13
               , kuriuo nustatoma sistema, padėsianti ES iki 2050 m. pirmajai neutralizuoti poveikį klimatui, ir 2020 m. sausio 14 d. pristatytą paskesnį Komisijos komunikatą „Tvarios Europos investicijų planas. Europos žaliojo kurso investicijų planas“
                  14
               .

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Teisinis pagrindas, kuriuo remdamasi ES turi teisę veikti, yra prie Europos Sąjungos sutarties ir prie Sutarties dėl Europos Sąjungos veikimo pridėto Protokolo (Nr. 37) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo 2 straipsnis.

               •Subsidiarumo principas (neišimtinės kompetencijos atveju)

               Protokolo įgyvendinimo priemonės nustatytos Tarybos sprendimu, o jo peržiūra priklauso Komisijos išimtinei iniciatyvos teisei teikti pasiūlymus dėl teisėkūros procedūra priimamų aktų.

               •Proporcingumo principas

               Pasiūlymas būtinas, kad būtų nustatytos reikiamos prie ES sutarčių pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemonės.

               •Priemonės pasirinkimas

               Iš dalies keičiamas Tarybos sprendimas, todėl priemonė turi būti sprendimas.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Pasiūlymas grindžiamas padedant ekspertų grupei parengtos septynerių metų ataskaitos, kuri teikiama vykdant APMTF programos stebėseną ir į kurią, be kita ko, įtraukiamas numatomos naudos vertinimas, rezultatais
                     15
                  . Naujausia septynerių metų ataskaita paskelbta 2020 m. vasario 5 d.
                     16
                   Ekspertai analizavo APMTF programos veikimą, vertino technologinę plėtrą ir numatomą programos naudą atitinkamam sektoriui ir visuomenei, taip pat pateikė rekomendacijų, kaip patobulinti programą, ir, be kita ko, pasiūlė peržiūrėti teisinį pagrindą.

               •Konsultacijos su suinteresuotosiomis šalimis

                  APMTF suinteresuotieji subjektai dalyvavo keliuose ad hoc posėdžiuose, specialiuose patariamųjų grupių (Anglių patariamosios grupės (APG) ir Plieno patariamosios grupės (PPG)) posėdžiuose, taip pat Anglių ir plieno komiteto (atitinkančio „Horizontas 2020“ programos komitetą) posėdžiuose. Tiesioginis tų posėdžių rezultatas – 2019 m. birželio 25 d. ad hoc jungtinė APG ir PPG grupė pritarė tam, kad būtų pradėtas naudoti EAPB turtas.

               •Tiriamųjų duomenų rinkimas ir naudojimas

               Dabartinės APMTF stebėsenos ir vertinimo ataskaitos preliminarūs rezultatai pristatyti 2019 m. kovo 28 d. Europos Komisijos surengtame seminare „Plienas ir anglys. Nauja perspektyva“
                  17
               , kuriame dalyvavo per 100 suinteresuotųjų subjektų.

               •Poveikio vertinimas

               Siūlomos peržiūros poveikio vertinimas nebūtinas, nes numatomas ekonominis ar socialinis poveikis arba poveikis aplinkai veikiausiai nebus reikšmingas.

               •Reglamentavimo tinkamumas ir supaprastinimas

               Pasiūlymas grindžiamas septynerių metų ataskaitos rezultatais, o ataskaitoje numatoma reguliari APMTF programos peržiūra, įskaitant numatomos naudos vertinimą.

               •Pagrindinės teisės

                  Pasiūlymas dera su pagrindinių teisių apsauga.

               4.POVEIKIS BIUDŽETUI

               Pasiūlymu nesukuriama naujų įsipareigojimų, kurių vykdymas būtų finansuojamas iš bendrojo biudžeto pagal dabartinę daugiametę finansinę programą.

               5.KITI ELEMENTAI

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               Atliekant peržiūrą apsiribojama šiomis nuostatomis:

               (1)1 straipsnio 1a dalis

               Šiame straipsnyje nustatoma de minimis išlyga ir jis yra grindžiamas Reglamento dėl Sąjungos bendrajam biudžetui taikomų finansinių taisyklių 101 straipsniu. Jis leidžia Komisijai, net ir neišnaudojus visų galimų teisių gynimo priemonių, atsisakyti pretenzijų tam tikrais konkrečiais atvejais, kai numatomos lėšų susigrąžinimo sąnaudos būtų didesnės už susigrąžintiną sumą, o pretenzijų atsisakymas nepakenktų Sąjungos įvaizdžiui, kai skolininko nemokus arba kai susigrąžinimas prieštarauja proporcingumo principui. Šios išlygos taikymas sudarys sąlygas tinkamai užbaigti likvidavimo procesą.

               (2)2 straipsnio 1 dalis

               Komisija turtą valdo taip, kad iki 2027 m. būtų išlaikomas [111 mln. EUR] metinis APMTF asignavimas moksliniams tyrimams su anglių ir plieno pramone susijusiuose sektoriuose finansuoti, konkrečiau: [40 mln. EUR] finansavimas nurodytuose sektoriuose bendradarbiaujant vykdomiems moksliniams tyrimams ir [71 mln. EUR] finansavimas proveržio technologijų, kad būtų galima imtis anglies dioksido beveik neišskiriančios plieno gamybos, moksliniams tyrimams ir mokslinių tyrimų bei inovacijų projektams, skirtiems anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti, remiantis anglių sektoriui taikomu Teisingos pertvarkos mechanizmu ir laikantis 4 straipsnio 2 dalies. Po 2027 m. Komisija turtą valdo taip, kad užtikrintų ilgalaikę grąžą. Turtas investuojamas siekiant išlaikyti ir, jei įmanoma, padidinti to turto vertę.

               (3)2 straipsnio 1a dalis

               1a.[111 mln. EUR] metinį asignavimą turėtų sudaryti investicijų grynosios pajamos ir, jei jų nepakanka, pajamos, gautos pardavus dalį likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto.

               (4)2 straipsnio 2 dalis išbraukiama.

               (5)3 straipsnio 1 dalis

               1. Kiekvienais metais parengiama pelno ir nuostolio ataskaita, balansas ir finansinė ataskaita, kad atskirai nuo kitų Europos Sąjungos finansinių operacijų būtų parodytos 1 straipsnyje numatytos likvidavimo operacijos ir investiciniai sandoriai bei turto valdymo operacijos pagal 2 straipsnį. Šios finansinės ataskaitos pridedamos prie finansinių ataskaitų, kurias Komisija kasmet rengia pagal Sutarties dėl Europos Sąjungos veikimo 318 straipsnį ir Reglamentą dėl Sąjungos bendrajam biudžetui taikomų finansinių taisyklių.

               (6)3 straipsnio 2 dalis

               2. 1 dalyje nurodytoms operacijoms taikomi su kontrole ir biudžeto įvykdymo patvirtinimu susiję Europos Parlamento, Tarybos ir Audito Rūmų įgaliojimai, nustatyti Sutartyje dėl Europos Sąjungos veikimo ir Reglamente dėl Sąjungos bendrajam biudžetui taikomų finansinių taisyklių.

               (7)4 straipsnio 1 dalis

               1. Grynosios pajamos iš 2 straipsnyje numatytų investicijų ir pajamos, gautos pardavus dalį turto, Europos Sąjungos bendrajame biudžete sudaro išorės asignuotąsias pajamas. Šios pajamos skiriamos konkrečiam tikslui, t. y. su anglių ir plieno pramone susijusiuose sektoriuose vykdomiems mokslinių tyrimų projektams, kuriems netaikoma bendroji mokslinių tyrimų programa, finansuoti. Šios pajamos sudaro Anglių ir plieno mokslinių tyrimų fondą ir yra tvarkomos Komisijos.

               (8)4 straipsnio 3 dalis išbraukiama.

               (9)5 straipsnio 2 dalis išbraukiama.

               (10)Priedas išbraukiamas.

               2020/0142 (APP)

               Pasiūlymas

               TARYBOS SPRENDIMAS

               kuriuo iš dalies keičiamas Sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo,

               atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 37 dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo, ypač į jo 2 straipsnio pirmą pastraipą,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  181,

               laikydamasi specialios teisėkūros procedūros,

               kadangi:

               (1)2002 m. liepos 23 d. Europos anglių ir plieno bendrijos steigimo sutartis pagal tos pačios sutarties 97 straipsnį nustojo galioti. 2002 m. liepos 24 d. visas Europos anglių ir plieno bendrijos (EAPB) turtas ir įsipareigojimai buvo perduoti Sąjungai;

               (2)remiantis Protokolu Nr. 37, grynoji šio turto ir įsipareigojimų vertė, nurodyta 2002 m. liepos 23 d. EAPB balanse, laikoma turtu, skirtu su anglių ir plieno pramone susijusiuose sektoriuose vykdomiems moksliniams tyrimams, ir vadinama likviduojamos EAPB turtu, o likvidavimui pasibaigus – Anglių ir plieno mokslinių tyrimų fondo turtu;

               (3)Protokole Nr. 37 taip pat nustatyta, kad iš to turto gaunamos pajamos, vadinamos Anglių ir plieno mokslinių tyrimų fondu (APMTF), turi būti naudojamos tik su anglių ir plieno pramone susijusiuose sektoriuose vykdomiems moksliniams tyrimams, kuriems netaikoma bendroji mokslinių tyrimų programa, pagal Protokolo Nr. 37 ir juo remiantis priimtų teisės aktų nuostatas;

               (4)2003 m. vasario 1 d. Taryba priėmė Sprendimą 2003/76/EB
                  19
               2, kuriuo nustatomos Protokolo Nr. 37 įgyvendinimo taisyklės;

               (5)esant žemai palūkanų normai, anglių ir plieno mokslinių tyrimų projektams finansuoti skirtos pajamos sparčiai mažėja;

               (6)dėl to gali būti nesurinktas net minimalus biudžetas, reikalingas tam, kad būtų galima paskelbti metinį kvietimą teikti pasiūlymus pagal Anglių ir plieno mokslinių tyrimų fondo mokslinių tyrimų programą (toliau – programa);

               (7)kvietimui paskelbti reikalingas minimalus biudžetas yra būtinas, kad pagal programą būtų naudingai remiami vertingi bendradarbiaujant vykdomų mokslinių tyrimų projektai, sukuriantys kritinę masę ir ES pridėtinę vertę didinant tvarumą, t. y. gerinant sveikatą, saugą bei darbo sąlygas ir mažinant poveikį aplinkai su anglių ir plieno pramone susijusiuose sektoriuose;

               (8)Komunikate dėl Europos žaliojo kurso (COM(2019) 640 final) Komisija įsipareigojo remti švarias plieno proveržio technologijas, kad iki 2030 m. būtų galima imtis anglies dioksido beveik neišskiriančios plieno gamybos. Kad galėtų tai padaryti, Komisija įsipareigojo svarstyti, ar galima pasinaudoti dalimi likviduojamos EAPB finansavimo;

               (9)kad būtų pasiekti ES tikslai, Komunikate dėl Žaliojo kurso investicijų plano ir Teisingos pertvarkos mechanizmo (COM(2020) 21 final) nurodyta būtinybė peržiūrėti APMTF teisinį pagrindą, kad būtų galima naudoti likviduojamos EAPB turtą, o užbaigus likvidavimą – APMTF turtą;

               (10)parduoti dalį likviduojamos EAPB turto, o užbaigus likvidavimą – APMTF turto siekiant finansuoti anglių ir plieno sektoriuose vykdomus mokslinių tyrimų projektus turėtų būti leidžiama su sąlyga, kad būtų išlaikomas rezervas, skirtas garantuoti iš nenumatytų įsipareigojimų kylančių likusių ribotų prievolių vykdymą, ir kad turto, kurio nebereikia pirmiau nurodytiems tikslams, pagrįsto dydžio dalis tebebūtų investuojama siekiant gauti pajamų;

               (11)parduoti dalį likviduojamos EAPB turto, o užbaigus likvidavimą – APMTF turto gali reikėti siekiant iki 2027 m. APMTF užtikrinti [111 mln. EUR] metinį asignavimą, kuris būtų naudojamas taip: [40 mln. EUR] per metus būtų skiriama anglių ir plieno sektoriuose bendradarbiaujant vykdomiems moksliniams tyrimams finansuoti, o iš likusių [71 mln. EUR] būtų finansuojamos proveržio technologijos, kad būtų galima imtis anglies dioksido beveik neišskiriančios plieno gamybos, ir mokslinių tyrimų projektai, skirti anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti, remiantis Teisingos pertvarkos mechanizmu ir laikantis 4 straipsnio 2 dalies. Parduoti dalį likviduojamos EAPB turto, o užbaigus likvidavimą – APMTF turto galima tik siekiant finansuoti 2021–2027 finansiniams metams skirtus metinius asignavimus;

               (12)taigi APMTF turėtų būti finansuojamas ne tik iš investicijų grynųjų pajamų, bet ir, jei reikia, iš pajamų, gautų pardavus dalį fondo turto, kol bus pasiekta 2021–2027 m. laikotarpiui numatyta suma;

               (13)2 straipsnio 2 dalis, kurioje nustatoma turto valdymo daugiamečių finansinių gairių priėmimo tvarka, ir 4 straipsnio 3 dalis, kurioje nustatoma programos daugiamečių techninių gairių priėmimo tvarka, turėtų būti panaikintos, nes pagal Protokolo Nr. 37 2 straipsnio 2 dalį yra nereikalingos;

               (14)siūloma panaikinti išlyginimo mechanizmą, nes ši priemonė yra neaktuali;

               (15)1 straipsnis turėtų būti papildytas nauja dalimi, kad būtų leidžiama atsisakyti pretenzijų remiantis Finansinio reglamento
                  20
                101 straipsnio 2 dalies pirmoje pastraipoje nustatytais principais;

               (16)todėl Sprendimas 2003/76/EB turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               Sprendimas 2003/76/EB iš dalies keičiamas taip:

               (1)1 straipsnis iš dalies keičiamas taip:

               (a)įterpiama 1a dalis:

               „1a. Komisija, net ir neišnaudojusi visų nurodytų teisių gynimų priemonių, atsisako pretenzijų šiais atvejais:

               (a)kai numatomos lėšų susigrąžinimo sąnaudos viršytų susigrąžintiną sumą, o atsisakymas nepakenktų Sąjungos įvaizdžiui;

               (b)kai sumos susigrąžinti neįmanoma dėl skolininko nemokumo arba kitų nemokumo bylų;

               (c)kai susigrąžinimas prieštarauja proporcingumo principui.“;

               (2)2 straipsnis iš dalies keičiamas taip:

               (a)1 dalis pakeičiama taip:

               „1. Komisija turtą valdo taip, kad iki 2027 m. būtų išlaikomas [111 mln. EUR] metinis APMTF asignavimas moksliniams tyrimams su anglių ir plieno pramone susijusiuose sektoriuose finansuoti, konkrečiau: [40 mln. EUR] finansavimas nurodytuose sektoriuose bendradarbiaujant vykdomiems moksliniams tyrimams ir [71 mln. EUR] finansavimas proveržio technologijų, kad būtų galima imtis anglies dioksido beveik neišskiriančios plieno gamybos, moksliniams tyrimams ir mokslinių tyrimų projektams, skirtiems anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti, remiantis Teisingos pertvarkos mechanizmu ir laikantis 4 straipsnio 2 dalies. Po 2027 m. Komisija turtą valdo taip, kad užtikrintų ilgalaikę grąžą. Turtas investuojamas siekiant išlaikyti ir, jei įmanoma, padidinti to turto vertę.“;

               (b)įterpiama 1a dalis:

               „1a. [111 mln. EUR] metinį asignavimą sudaro investicijų grynosios pajamos ir, jei jų nepakanka, pajamos, gautos pardavus dalį likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto.“;

               (c)2 dalis išbraukiama;

               (2)3 straipsnyje:

               (a)1 dalis pakeičiama taip:

               „1. Kiekvienais metais parengiama pelno ir nuostolio ataskaita, balansas ir finansinė ataskaita, kad atskirai nuo kitų Europos Sąjungos finansinių operacijų būtų parodytos 1 straipsnyje numatytos likvidavimo operacijos ir investiciniai sandoriai bei turto valdymo operacijos pagal 2 straipsnį.

               Šios finansinės ataskaitos pridedamos prie finansinių ataskaitų, kurias Komisija kasmet rengia pagal Sutarties dėl Europos Sąjungos veikimo 318 straipsnį ir Reglamentą dėl Sąjungos bendrajam biudžetui taikomų finansinių taisyklių.“;

               (b)2 dalis pakeičiama taip:

               „2.  1 dalyje nurodytoms operacijoms taikomi su kontrole ir biudžeto įvykdymo patvirtinimu susiję Europos Parlamento, Tarybos ir Audito Rūmų įgaliojimai, nustatyti Sutartyje dėl Europos Sąjungos veikimo ir Reglamente dėl Sąjungos bendrajam biudžetui taikomų finansinių taisyklių.“;

               (3)4 straipsnyje:

               (a)1 dalis pakeičiama taip:

               „1. Grynosios pajamos iš 2 straipsnyje numatytų investicijų ir pajamos, gautos pardavus dalį turto, yra Europos Sąjungos bendrojo biudžeto pajamos. Šios pajamos skiriamos konkrečiam tikslui, t. y. su anglių ir plieno pramone susijusiuose sektoriuose vykdomiems mokslinių tyrimų projektams, kuriems netaikoma bendroji mokslinių tyrimų programa, finansuoti. Šios pajamos sudaro Anglių ir plieno mokslinių tyrimo fondą ir yra tvarkomos Komisijos.“;

               (b)3 dalis išbraukiama;

               (4)5 straipsnio 2 dalis išbraukiama;

               (5)priedas išbraukiamas.

               2 straipsnis

               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo arba po  2021 m. sausio 1 d.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        COM/2018/773 final, Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui, Regionų komitetui ir Europos investicijų bankui. Švari mūsų visų planeta. Strateginė klestinčios, modernios ir konkurencingos neutralizuoto poveikio klimatui Europos ekonomikos ateities vizija (2018 11 28).

                     (2)

                        COM(2019) 640 final, Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui. Europos žaliasis kursas (2019 12 11).

                     (3)

                        Tarybos sprendimas 2018/599, kuriuo iš dalies keičiamas Sprendimas 2003/76/EB (OL L 101, 2018 4 20, p. 1)

                     (4)

                        https://www.europarl.europa.eu/doceo/document/TA-8-2018-0061_LT.html

                     (5)

                        Tarybos sprendimas 2018/599, kuriuo iš dalies keičiamas Sprendimas 2003/76/EB (OL L 101, 2018 4 20, p. 1)

                     (6)

                        Audito Rūmai. Apžvalga Nr. 10/2019. Europos anglių ir plieno bendrija. Likvidavimas vykdomas pagal planą, bet finansavimas moksliniams tyrimams nebėra tvarus (13 p.).

                     (7)

                        Ten pat, 17 p.

                     (8)

                        Anglių patariamosios grupės (APG) ir Plieno patariamosios grupės (PPG) užduotis – padėti Komisijai administruoti mokslinių tyrimų programą – atitinkamai su anglimis ir su plienu susijusius jos aspektus. Patariamųjų grupių nariai yra asmenys, Komisijos paskirti atstovauti suinteresuotųjų subjektų bendram interesui. Nariai skiriami 42 mėnesių laikotarpiui.

                     (9)

                        Žr. 11 konstatuojamąją dalį.

                     (10)

                        Skaičiuojant remiamasi 2019 m. gruodžio 31 d. buvusio turto dydis.

                     (11)

                        Bendro programavimo Europos partnerystė – iš anksto įsitraukus valstybėms narėms parengta iniciatyva, kurioje dalyvaujanti Sąjunga ir privačiojo ir (arba) viešojo sektoriaus partneriai (pavyzdžiui, pramonės subjektai, universitetai, mokslinių tyrimų organizacijos, vietos, regioninio, nacionalinio ar tarptautinio lygmens įstaigos, kurioms pavesta teikti viešąsias paslaugas, arba pilietinės visuomenės organizacijos, be kita ko, fondai ir NVO) įsipareigoja bendrai remti mokslinių tyrimų veiklos programos rengimą ir įgyvendinimą. Bendro programavimo Europos partnerystės grindžiamos Komisijos ir tokių privačiojo ir (arba) viešojo sektoriaus partnerių sudarytais susitarimo memorandumais ir (arba) sutartimis įformintais susitarimais, kuriuose nurodomi partnerystės tikslai, susiję partnerių įsipareigojimai teikti finansinius ir (arba) nepiniginius įnašus, pagrindiniai veiklos rezultatų bei poveikio rodikliai ir gautini produktai. Juose taip pat nurodoma papildoma mokslinių tyrimų veikla, kurią vykdo partneriai ir kuri yra vykdoma pagal Mokslinių tyrimų programą.

                     (12)

                        Tuo metu, kai buvo priimami sprendimai 2003/76/EB ir 2008/376/EB, tik Protokolas (Nr. 34) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo (2001), pridėtas prie EB sutarties, buvo Sprendimo 2003/76/EB teisinis pagrindas.

                     (13)

                        COM(2019) 640, 2019 m. gruodžio 11 d.

                     (14)

                        COM(2020) 21, 2020 m. sausio 14 d.

                     (15)

                        Stebėsenos ir vertinimo ataskaita numatyta Tarybos sprendime 2008/376/EB, paskelbtame 2008 m. gegužės 20 d. Oficialiajame leidinyje OL L 130/7, su pakeitimais, padarytais 2017 m. gegužės 29 d. Tarybos sprendimu 2017/955.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        OL C , , p. .

                     (19)
                  2
                        OL L 29, 2003 2 5, p. 22–24.

                     (20)

                        OL L 193, 2018 7 30, p. 1.


               EUROPOS KOMISIJA
            Briuselis, 2020 07 16
            COM(2020) 320 final
            2020/0141(NLE)
            Pasiūlymas
            TARYBOS SPRENDIMAS
            kuriuo iš dalies keičiamas Sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Šiuo pasiūlymu siekiama iš dalies pakeisti Tarybos sprendimą 2008/376/EB
                     1
                  , kad jis atitiktų „mokslinius, technologinius bei politinius Bendrijos siekius“ pagal to paties Tarybos sprendimo 2008/376/EB 2 straipsnį. Konkretesnis šio pasiūlymo tikslas – peržiūrėti Anglių ir plieno mokslinių tyrimų fondo mokslinių tyrimų programos (toliau – APMTF mokslinių tyrimų programa) anglių ir plieno sričių mokslinių tyrimų tikslus. Pasiūlyme atsižvelgta į APMTF stebėsenos ir vertinimo ataskaitoje (2011–2017 m.)
                     2
                   pateiktas rekomendacijas, taip pat į anglių ir plieno patariamųjų grupių
                     3
                   ir Anglių ir plieno komitete
                     4
                   atstovaujamų valstybių narių patarimus.

                  Šio Komisijos pasiūlymo tikslas – suderinti APMTF mokslinių tyrimų programą su Paryžiaus susitarimu
                     5
                  , Komisijos komunikatais dėl Europos žaliojo kurso
                     6
                   ir dėl tvarios Europos investicijų plano
                     7
                  , nauju žiedinės ekonomikos veiksmų planu
                     8
                   ir Komisijos parengta nauja Europos pramonės strategija
                     9
                  .

                  Šiuo pasiūlymu siekiama:

               ·atnaujinti anglių srities mokslinių tyrimų tikslus, kad jie derėtų su Komisijos siekiais klimato, energetikos ir aplinkos srityse. Taip pat siekiama iki 2050 m. užtikrinti anglies dioksido poveikio neutralumą ir įgyvendinti Komunikate dėl Europos žaliojo kurso įtvirtintą principą nepakenkti;

               ·remti sąžiningą ir teisingą anglių pramonės regionų pertvarką laikantis Teisingos pertvarkos mechanizmo principų;

               ·peržiūrėti plieno srities mokslinių tyrimų tikslus, kad pirmumas būtų teikiamas anglies dioksido beveik neišskiriančios plieno gamybos technologijoms, taikymo būdams ir naudojimui;

               ·numatyti galimybę dalį APMTF mokslinių tyrimų programos įgyvendinti naudojantis bendro programavimo Europos partnerystėmis;

               ·pakeisti pagal mokslinių tyrimų bendrąją programą ekspertams taikomą specialią tvarką Finansiniame reglamente
                  10
                nustatytomis už atlygį dirbantiems išorės ekspertams taikomomis bendromis taisyklėmis.

               •Suderinamumas su toje pačioje politikos srityje galiojančiomis nuostatomis

                  Pasiūlymas yra APMTF mokslinių tyrimų programos peržiūros teisės aktų rinkinio dalis. Jis visų pirma susijęs su Komisijos pasiūlymais iš dalies pakeisti Tarybos sprendimą 2003/76/EB
                     11
                  , kuriuo nustatomos būtinos Protokolo (Nr. 37)
                     12
                   įgyvendinimo priemonės, ir Tarybos sprendimą 2003/77/EB
                     13
                  , kuriuo nustatomos likviduojamos Europos anglių ir plieno bendrijos (EAPB) turto, o užbaigus likvidavimą APMTF turto valdymo daugiametės finansinės gairės. Tarybos sprendimo 2003/77/EB peržiūra, už kurią atsakingas Biudžeto generalinis direktoratas, taip pat atitinka 2019 m. Europos Audito Rūmų parengtą EAPB likvidavimo apžvalgą
                     14
                  .

               •Suderinamumas su kitomis Sąjungos politikos sritimis

                  2019 m. gruodžio 11 d. Europos Komisija priėmė Komunikatą „Europos žaliasis kursas“
                     15
                  , kuriuo nustatoma sistema, padėsianti ES iki 2050 m. pirmajai neutralizuoti poveikį klimatui. Europos žaliasis kursas padeda spręsti su klimatu ir aplinka susijusias problemas ir kartu kurti modernią, efektyvaus išteklių naudojimo ir konkurencingą ekonomiką, atsižvelgiant į Jungtinių Tautų Darbotvarkę iki 2030 m. ir darnaus vystymosi tikslus
                     16
                  .

                  Komunikate dėl Europos žaliojo kurso pabrėžiamas Komisijos suinteresuotumas „remti švarias plieno proveržio technologijas, kad iki 2030 m. būtų sukurti plieno gamybos procesai, kuriems vykstant neišsiskiria anglies dioksidas, ir svarstyti, ar galima pasinaudoti dalimi likviduojamo Europos anglių ir plieno bendrijos finansavimo. Žvelgiant plačiau, tokius didelio masto novatoriškus projektus padės vykdyti ES apyvartinių taršos leidimų prekybos sistemos inovacijų fondas“
                     17
                  .

                  Be to, 2020 m. sausio 14 d. pristatytame Komunikate „Tvarios Europos investicijų planas. Europos žaliojo kurso investicijų planas“ Komisija įpareigojama „pasiūlyti peržiūrėti reglamentus dėl Anglių ir plieno mokslinių tyrimų fondo, kad būtų galima panaudoti dalį likviduojamos Europos anglių ir plieno bendrijos turto. Tai padės išlaikyti bent 40 mln. EUR metinę mokslinių tyrimų programą
                     18
                  , taip pat leis finansuoti didelius švarios plieno gamybos srities mokslinių tyrimų ir inovacijų proveržio projektus. Mokslinių tyrimų veikla anglių sektoriuje bus sutelkta pertvarkos regionuose laikantis Teisingos pertvarkos mechanizmo principų“
                     19
                  .

                  Šis pasiūlymas taip pat dera su 2018 m. Komunikatu „Švari mūsų visų planeta“
                     20
                  , kuriame nustatoma Paryžiaus susitarimą atitinkanti Europos Komisijos strateginė neutralizuoto poveikio klimatui ekonomikos ateities vizija. Šiame komunikate numatyta, kad Komisija svarstys, kaip likviduojamos Europos anglių ir plieno bendrijos ištekliai galėtų padėti remti proveržio technologijas mažai anglies dioksido išskiriančios plieno gamybos srityje. 2020 m. kovo 4 d. Komisija priėmė pasiūlymą dėl Europos klimato teisės akto, kuriame, be kita ko, nustatomas teisiškai privalomas tikslas iki 2050 m. ES užtikrinti, kad išmetamų šiltnamio efektą sukeliančių dujų poveikis būtų neutralizuotas
                     21
                  .

                  Atliekant šią peržiūrą taip pat atsižvelgiama į būtinybę paskatinti privačiąsias ir viešąsias investicijas į mokslinius tyrimus, inovacijas ir naujas technologijas, kad būtų kuriami sprendimai sektoriaus konkurencingumui ir tvarumui padidinti, kaip pabrėžiama 2016 m. Komisijos komunikate „Plienas. Tvarių darbo vietų ir ekonomikos augimo Europoje apsauga“
                     22
                  .

                  Atsižvelgiant į šiuos politikos pokyčius, reikia užtikrinti, kad APMTF mokslinių tyrimų programos tikslai ir jos daugiametės techninės gairės atitiktų minėtuosius politikos pokyčius, ypač Europos žaliojo kurso tikslus.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Teisinis pagrindas yra prie Sutarčių pridėto Protokolo (Nr. 37) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo 2 straipsnio antra pastraipa.

               •Subsidiarumo principas (neišimtinės kompetencijos atveju)

                  Siūlomi APMTF mokslinių tyrimų programos pakeitimai gali būti atlikti tik ES lygmeniu, peržiūrint teisinį pagrindą.

               •Proporcingumo principas

               Pasiūlymas būtinas, kad būtų nustatytos reikiamos prie ES sutarčių pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemonės.

               •Priemonės pasirinkimas

               Atsižvelgiant į Protokolo (Nr. 37) 2 straipsnio antrą pastraipą, iš dalies pakeisti Tarybos sprendimą 2008/376/EB gali Taryba, kvalifikuota balsų dauguma patvirtinusi Komisijos pasiūlymą ir pasikonsultavusi su Europos Parlamentu.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Pasiūlymas grindžiamas padedant kvalifikuotų ekspertų grupei parengtos septynerių metų ataskaitos, kuri teikiama vykdant APMTF mokslinių tyrimų programos stebėseną ir į kurią, be kita ko, įtraukiamas numatomos naudos vertinimas, rezultatais
                     23
                  . Naujausia septynerių metų ataskaita paskelbta 2020 m. vasario 5 d.
                     24
                   Ekspertai analizavo APMTF mokslinių tyrimų programos veikimą, vertino technologinę plėtrą ir numatomą programos naudą atitinkamam sektoriui ir visuomenei, taip pat pateikė rekomendacijų, kaip patobulinti programą, ir, be kita ko, pasiūlė peržiūrėti teisinį pagrindą.

               •Konsultacijos su suinteresuotosiomis šalimis

                  APMTF suinteresuotieji subjektai dalyvavo keliuose ad hoc posėdžiuose, specialiuose patariamųjų grupių (Anglių patariamosios grupės (APG) ir Plieno patariamosios grupės (PPG)) posėdžiuose, taip pat Anglių ir plieno komiteto (atitinkančio „Horizontas 2020“ programos komitetą) posėdžiuose.

               •Tiriamųjų duomenų rinkimas ir naudojimas

               Dabartinės APMTF stebėsenos ir vertinimo ataskaitos preliminarūs rezultatai pristatyti 2019 m. kovo 28 d. Europos Komisijos surengtame seminare „Plienas ir anglys. Nauja perspektyva. Vykdoma Europos mokslinių tyrimų ir inovacijų veikla“
                  25
               , kuriame dalyvavo per 100 suinteresuotųjų subjektų.

               •Poveikio vertinimas

                  Siūlomos peržiūros poveikio vertinimas nebūtinas.

               •Reglamentavimo tinkamumas ir supaprastinimas

                  Pasiūlymas grindžiamas APMTF stebėsenos ir vertinimo septynerių metų ataskaitos rezultatais, o ataskaitoje numatoma reguliari APMTF mokslinių tyrimų programos peržiūra, įskaitant numatomos naudos vertinimą.

               •Pagrindinės teisės

               Pasiūlymas dera su pagrindinių teisių apsauga.

               4.POVEIKIS BIUDŽETUI

               Pasiūlymu nesukuriama naujų įsipareigojimų, kurių vykdymas būtų finansuojamas iš bendrojo biudžeto pagal dabartinę daugiametę finansinę programą.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               APMTF programos įgyvendinimo stebėsena ir vertinimas bus atliekami 2027 m.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               Peržiūrimos Tarybos sprendimo 2008/376/EB II skyriaus 1, 3 ir 4 skirsnių nuostatos (2 ir 4–10 straipsniai). Peržiūrint taip pat siūloma atnaujinti 28, 39 ir 41 straipsnius. Galiausiai siūloma į III skyriaus 2 skirsnį, kuriame nustatyta reikalavimus atitinkanti veikla, įterpti naują 17a straipsnį.

               Peržiūra siekiama:

               ·atnaujinti anglių srities mokslinių tyrimų tikslus (4, 5, 6 ir 7 straipsniai), kad jie derėtų su Europos žaliuoju kursu ir Teisingos pertvarkos mechanizmu;

               ·atnaujinti plieno srities mokslinių tyrimų tikslus (8, 9, 10 ir 10a straipsniai), kad jie derėtų su Europos žaliuoju kursu ir Tvarios Europos investicijų planu;

               ·prie APMTF mokslinių tyrimų programos reikalavimus atitinkančios veiklos įterpti naują 17a straipsnį, kad prie finansuotinos veiklos būtų priskiriama mokslinių tyrimų veikla, vykdoma sudarius bendro programavimo Europos partnerystę. Tokia partnerystė gali būti ypač naudinga remiant plieno sektoriuje vykdomus mokslinius tyrimus, kuriais siekiama iki 2030 m. sukurti plieno gamybos procesus, kuriems vykstant beveik neišsiskiria anglies dioksidas, ir išplėtoti tokių technologijų demonstracines versijas pramonės lygmeniu;

               ·panaikinti nurodymą konsultuotis su Komitetu (28 ir 41 straipsnis), kai apskaičiuota Europos Sąjungos pagalbos pagal APMTF mokslinių tyrimų programą suma yra lygi 0,6 mln. EUR arba didesnė;

               ·nustatyti, kad būtų taikomos Finansiniame reglamente nustatytos už atlygį dirbantiems išorės ekspertams taikomos bendros taisyklės, o ne pagal mokslinių tyrimų bendrąją programą ekspertams taikoma speciali tvarka;

               ·panaikinti nurodomą galimybę II skyriaus 3 ir 4 skirsnius iš dalies pakeisti įgyvendinimo priemonėmis (41 straipsnis), kad mutatis mutandis būtų taikomi teisėkūros procedūra priimamuose aktuose suteikiamiems įgaliojimams taikytini principai, išdėstyti 2019 m. birželio 18 d. Tarpinstituciniame susitarime dėl neprivalomų Sutarties dėl Europos Sąjungos veikimo 290 ir 291 straipsnių taikymo kriterijų
                  26
               .

               2020/0141 (NLE)

               Pasiūlymas

               TARYBOS SPRENDIMAS

               kuriuo iš dalies keičiamas Sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo,

               atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą (Nr. 37) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo, ypač į jo 2 straipsnio antrą pastraipą,

               atsižvelgdama į Europos Komisijos pasiūlymą,

               atsižvelgdama į Europos Parlamento nuomonę
                  27
               ,

               kadangi:

               (1)2016 m. spalio 5 d. Sąjunga ratifikavo Paryžiaus susitarimą
                  28
               . Šiuo tarptautiniu susitarimu jį ratifikavusios šalys raginamos aktyviau pasaulio mastu reaguoti į klimato kaitos grėsmę ir stengtis, kad temperatūra pasaulyje pakiltų gerokai mažiau nei 2 °C;

               (2)atsižvelgdama į Paryžiaus susitarimą, Europos Komisija 2019 m. gruodžio 11 d. paskelbė Europos žaliąjį kursą, pagal kurį įsipareigojo „imtis su klimatu ir aplinka susijusių iššūkių“ ir „pertvarkyti ES į teisingą ir klestinčią visuomenę, pasižyminčią modernia, efektyviai išteklius naudojančia ir konkurencinga ekonomika, kurioje 2050 m. visai nebus grynojo išmetamo šiltnamio efektą sukeliančių dujų kiekio, o ekonomikos augimas bus atsietas nuo išteklių naudojimo“
                  29
               . Komunikate dėl Europos žaliojo kurso, kuriuo nustatoma nauja augimo strategija, skelbiama būtinybė remti švarias plieno proveržio technologijas, kad iki 2030 m. būtų sukurti plieno gamybos visai neišmetant anglies dioksido procesai ir svarstyti, ar galima pasinaudoti dalimi likviduojamo Europos anglių ir plieno bendrijos finansavimo. Komunikate dėl Europos žaliojo kurso taip pat teigiama, kad „visi ES veiksmai ir politika turėtų būti sutelkti tam, kad padėtų ES sėkmingai ir socialiai teisingai pereiti prie tvarios ateities“. Laikantis Komunikate dėl Europos žaliojo kurso įtvirtinto principo nepakenkti, peržiūrimi APMTF mokslinių tyrimų programos mokslinių tyrimų tikslai, kad į programą nebebūtų įtraukiama veikla, dėl kurios dar ilgai bus išgaunamos, perdirbamos ir ne mažiau intensyviai naudojamos anglys;

               (3)Sąjunga įgyvendina plataus užmojo klimato politiką ir yra įdiegusi reguliavimo sistemą, padedančią siekti išsikelto tikslo iki 2030 m. atitinkamai sumažinti išmetamą šiltnamio efektą sukeliančių dujų kiekį. Visų pirma Reglamentu (ES) 2018/1999
                  30
                nustatytas patikimo, įtraukaus, ekonomiškai efektyvaus, skaidraus ir nuspėjamo energetikos sąjungos ir klimato politikos veiksmų valdymo teisinis pagrindas (valdymo mechanizmas), kuriuo užtikrinama, kad būtų įgyvendinti 2030 m. ir ilgalaikiai energetikos sąjungos tikslai ir uždaviniai, vadovaujantis 2015 m. Paryžiaus susitarimu dėl klimato kaitos;

               (4)Komunikate „Tvarios Europos investicijų planas. Europos žaliojo kurso investicijų planas“ Komisija paskelbė ketinanti siūlyti peržiūrėti Tarybos sprendimą 2008/376/EB
                  31
               , siekdama, be kita ko, sudaryti sąlygas finansuoti didelius švarios plieno gamybos mokslinių tyrimų ir inovacijų proveržio projektus, taip pat mokslinių tyrimų veiklą anglių sektoriuje laikantis Teisingos pertvarkos mechanizmo principų;

               (5)be to, Anglių ir plieno mokslinių tyrimų fondo mokslinių tyrimų programos (toliau – Mokslinių tyrimų programa) stebėsenos ir vertinimo ataskaitoje rekomenduojama iš dalies pakeisti Sprendimo 2008/376/EB II skyriaus 3 ir 4 skirsniuose nustatytus anglių ir plieno sričių mokslinių tyrimų tikslus ir remti proveržio mokslinius tyrimus plieno sektoriuje bei simbolinius projektus anglių sektoriuje;

               (6)todėl reikia užtikrinti, kad APMTF mokslinių tyrimų programos tikslai atitiktų tarptautinius susitarimus, kaip antai Paryžiaus susitarimą, taip pat Sąjungos mokslinius, technologinius bei politinius siekius iki 2050 m. neutralizuoti poveikį klimatui;

               (7)paaiškėjo, kad bendro programavimo partnerystės veiksmingai padeda telkti išteklius siekiant bendro Europos mokslinių tyrimų tikslo. Siekiant prisidėti, kad iki 2050 m. ekonomikos poveikis klimatui būtų neutralizuotas, reikia suteikti galimybę teikti paramą naudojantis bendro programavimo Europos partnerystėmis, derinamomis ir rikiuojamomis su kitomis programomis. Europos partnerystė galėtų idealiai tikti ištekliams telkti siekiant remti proveržio technologijų mokslinius tyrimus, kad plieno pramonės sektoriuje būtų išmetama mažiau CO2;

               (8)todėl Sprendimas 2008/376/EB turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               Sprendimas 2008/376/EB iš dalies keičiamas taip:

               (1)2 straipsnio antra pastraipa pakeičiama taip:

               „Pagal Mokslinių tyrimų programą remiami anglių ir plieno sektoriuose bendradarbiaujant vykdomi moksliniai tyrimai. Pagal Mokslinių tyrimų programą taip pat remiamas švarių plieno technologijų proveržis, kad būtų galima imtis anglies dioksido beveik neišskiriančios plieno gamybos projektų, ir mokslinių tyrimų projektai, skirti anksčiau veikusių arba uždaromų anglių kasyklų ir susijusios infrastruktūros teisingai pertvarkai valdyti, remiantis Teisingos pertvarkos mechanizmu ir laikantis Tarybos sprendimo 2003/76/EB 4 straipsnio 2 dalies. Mokslinių tyrimų programa turi atitikti politinius, mokslinius bei technologinius Sąjungos siekius ir papildo valstybėse narėse ir pagal dabartines ES mokslinių tyrimų programas, visų pirma mokslinių tyrimų, technologinės plėtros ir demonstracinės veiklos bendrąją programą (toliau – Mokslinių tyrimų bendroji programa), vykdomą veiklą.“;

               (2)4 straipsnis pakeičiamas taip:

               „4 straipsnis

               Anglių sektoriaus ir anglių pramonės regionų teisingos pertvarkos rėmimas

               1.Mokslinių tyrimų projektais remiami pokyčiai, kad iki 2050 m. Sąjungos ekonomikos poveikis klimatui būtų neutralizuotas, ir siekiama remti laipsnišką iškastinio kuro atsisakymą, vystyti alternatyvią veiklą buvusių kasyklų vietose ir išvengti uždaromų bei anksčiau veikusių anglių kasyklų ir jų aplinkos daromos žalos aplinkai arba tokią žalą atitaisyti. Projektuose daugiausia dėmesio skiriama:

               (a)anglies dioksido surinkimo, naudojimo ir saugojimo technologijų kūrimui ir bandymui;

               (b)geoterminės energijos naudojimui buvusių anglių kasyklų vietose;

               (c)anksčiau veikusių arba uždaromų anglių kasyklų kasybos atliekų ir liekanų naudojimui ne energetikos reikmėms ir žaliavų gamybai, tinkamai įvertinus, ar jų poveikis klimatui, aplinkai ir sveikatai yra minimizuotas ir mažesnis nei alternatyvių sprendimų;

               (d)buvusių anglių ir rusvųjų anglių kasyklų, taip pat su anglimis susijusios infrastruktūros, įskaitant energijos tiekimo paslaugas, paskirties keitimui, atsižvelgiant į siekį neutralizuoti poveikį klimatui ir užtikrinti palankumą aplinkai;

               (e)laipsniško anglių atsisakymo paveiktiems darbuotojams skirtų veiksmingų perkvalifikavimo ir kvalifikacijos kėlimo programų rengimo skatinimui. Tai apima anglių sektoriuje dirbančių ar dirbusių darbuotojų mokymo ir perkvalifikavimo mokslinius tyrimus.

               2.Ypatingas dėmesys skiriamas pastangoms įtvirtinti Europos lyderystę anksčiau veikusių anglių kasyklų ir su anglimis susijusios infrastruktūros pertvarkos valdymo naudojantis technologiniais ir netechnologiniais sprendimais srityje, taip pat technologijų ir netechnologinių dalykų perdavimo rėmimui. Mokslinių tyrimų veikla, kuria siekiama šių tikslų, duoda juntamą naudą klimatui ir aplinkai, atitinkančią tikslą iki 2050 m. neutralizuoti poveikį klimatui.“;

               (3)5 straipsnis pakeičiamas taip:

               „5 straipsnis

               Sveikatos apsaugos ir saugos gerinimas

               Vykdant 4 ir 6 straipsniuose nurodytos veiklos projektus atsižvelgiama į klausimus, susijusius su sauga uždaromose ir anksčiau veikusiose anglių kasyklose, siekiant pagerinti darbo sąlygas ir darbuotojų saugą bei sveikatą, taip pat į sveikatai žalingus aplinkos veiksnius.

               Vykdant mokslinių tyrimų projektus daugiausia dėmesio skiriama su kasybos veikla susijusioms ligoms, siekiant pagerinti pertvarkomuose anglių pramonės regionuose gyvenančių žmonių sveikatą. Vykdant mokslinių tyrimų projektus taip pat užtikrinamos apsaugos priemonės, taikytinos uždarant kasyklas ir anksčiau veikusiose kasyklose.“;

               (4)6 straipsnis pakeičiamas taip:

               „6 straipsnis

               Pertvarkomų anglių kasyklų poveikio aplinkai mažinimas

               1.Mokslinių tyrimų projektais siekiama kuo labiau sumažinti uždaromų ir anksčiau veikusių anglių kasyklų poveikį atmosferai, vandeniui ir dirvožemiui. Moksliniai tyrimai orientuojami į gamtos išteklių išsaugojimą ir atkūrimą būsimoms kartoms ir į uždaromų bei anksčiau veikusių anglių kasyklų poveikio aplinkai mažinimą.

               2.Pirmumas teikiamas projektams, kuriuose numatoma bent vienos iš šių rūšių veikla:

               (a)naujos ir patobulintos technologijos, padedančios išvengti uždaromų ir anksčiau veikusių anglių kasyklų bei jų aplinkos (be kita ko, atmosferos, žemės, dirvožemio ir vandens) sukeliamos aplinkos taršos, įskaitant metano nuotėkį;

               (b)uždarant kasyklas iš anglių telkinių išsiskiriančių šiltnamio efektą sukeliančių dujų, ypač metano, surinkimas, neišmetimas ir kiekio sumažinimas;

               (c)uždaromų ir anksčiau veikusių anglių kasyklų kasybos atliekų, lakiųjų pelenų ir desulfuravimo produktų tvarkymas ir pakartotinis naudojimas, įtraukiant, jei tinka, kitų rūšių atliekas;

               (d)atliekų sankaupų pertvarkymas ir anglių gavybos bei naudojimo liekanų pertvarkomuose anglių pramonės regionuose pramoninis naudojimas;

               (e)gruntinio vandens apsauga ir kasyklų vandens išvalymas;

               (f)buvusių arba uždaromų įrenginių, kuriuose naudotos anglys, aplinkos, ypač vandens, žemės, dirvožemio ir biologinės įvairovės, atkūrimas;

               (g)paviršiaus infrastruktūros apsauga nuo trumpalaikių ir ilgalaikių dirvožemio nusėdimo padarinių.“;

               (5)7 straipsnis panaikinamas;

               (6)8 straipsnis pakeičiamas taip:

               „8 straipsnis

               Nauji, tvarūs ir mažai anglies dioksido išskiriantys plieno gamybos ir apdirbimo procesai

               Moksliniais tyrimais ir technologine plėtra (MTTP) siekiama kurti, demonstruoti ir tobulinti plieno gamybos procesus, kuriems vykstant beveik neišsiskiria anglies dioksidas, ir kartu gerinti gaminių kokybę ir didinti našumą. Neatsiejama pageidaujamos veiklos dalis yra pastangos žymiai sumažinti išmetamųjų teršalų kiekį, energijos sąnaudas, anglies pėdsaką ir kitokį poveikį aplinkai, taip pat išsaugoti išteklius. Mokslinių tyrimų projektuose nagrinėjama bent viena iš šių sričių:

               (a)nauji ir patobulinti geležies ir plieno gamybos proveržio procesai bei operacijos, kuriems vykstant beveik neišsiskiria anglies dioksidas, ypatingą dėmesį skiriant tam, kad  anglies dioksidas nebūtų išmetamas tiesiogiai ir (arba) jis būtų pažangiai panaudojamas;

               (b)plieno procesų ir procesų grandinių optimizavimas (įskaitant geležies ir plieno gamybą, perdirbto metalo laužo lydymu grindžiamus procesus, antrinę metalurgiją, liejimą, valcavimą, apdirbimo ir (arba) dengimo operacijas) naudojantis atitinkama aparatūra, nustatant tarpinių ir galutinių gaminių savybes, kuriant modelius, vykdant kontrolę ir diegiant automatizavimą, įskaitant skaitmeninimą, didžiųjų duomenų taikymą ir (arba) dirbtinį intelektą ir kitas pažangias technologijas;

               (c)plieno procesų integravimas ir procesų veiksmingumas anglies dioksido beveik neišskiriančioje plieno gamyboje;

               (d)plieno gamybos priemonių techninė priežiūra ir patikimumas;

               (e)plieno perdirbamumo didinimo, perdirbimo bei pakartotinio naudojimo ir žiedinės ekonomikos plėtojimo būdai;

               (f)plieno gamybos energijos vartojimo efektyvumo didinimo būdai panaudojant atliekinę šilumą, vengiant energijos nuostolių, taikant hibridinius šildymo būdus ir imantis energijos naudojimo vadybos sprendimų;

               (g)geležies ir plieno gamybos procesams skirtos inovatyvios technologijos ir sprendimai, kuriais skatinama bendra kelių sektorių veikla ir demonstraciniai projektai, apimantys energijos gamybą neišskiriant anglies dioksido arba prisidedantys prie netaršaus vandenilio ekonomikos.“;

               (7)9 straipsnis pakeičiamas taip:

               „9 straipsnis

               Pažangios plieno markės ir naudojimo būdai

               MTTP visų pirma siekiama patenkinti plieno naudotojų reikalavimus, kad būtų sukurta naujų gaminių, kuriuos gaminant beveik neišskiriama anglies dioksido, ir sukurti naujų galimybių rinkose kartu mažinant išmetamųjų teršalų kiekį ir poveikį aplinkai. Atsižvelgiant į 8 straipsnyje nurodytas technologijas, mokslinių tyrimų projektuose nagrinėjama bent viena iš šių sričių, siekiant Sąjungoje sukurti plieno gamybos procesus, kuriems vykstant beveik neišsiskiria anglies dioksidas:

               (a)naujos pažangios plieno markės;

               (b)plieno savybių, kaip antai mechaninių ir fizinių savybių, tinkamumo toliau apdoroti, tinkamumo naudoti įvairiais tikslais ir įvairiomis darbinėmis sąlygomis, gerinimas;

               (c)naudojimo laiko ilginimas, ypač gerinant plieno ir plieno konstrukcijų atsparumą kaitrai ir korozijai, mechaniniam ir terminiam nuovargiui ir (arba) kitokiam poveikiui, dėl kurio blogėja savybės;

               (d)mikrostruktūrų, mechaninių savybių ir gamybos procesų prognoziniai modeliai;

               (e)su plieno ir kitų medžiagų formavimu, suvirinimu ir sujungimu susijusios technologijos;

               (f)bandymų ir vertinimo metodų standartizavimas;

               (g)kokybiškasis plienas, skirtas naudoti tokiose srityse kaip judumas, įskaitant darnumo aspektus, ekologinio dizaino metodai, modifikavimas, lengvųjų konstrukcijų dizainas ir (arba) saugos sprendimai.“;

               (8)10 straipsnis pakeičiamas taip:

               „10 straipsnis

               Išteklių išsaugojimas, aplinkos apsauga ir žiedinė ekonomika

               Ir gaminant, ir utilizuojant plieną, išteklių išsaugojimas, ekosistemų apsauga, perėjimas prie žiedinės ekonomikos ir saugos klausimai yra neatskiriama MTTP veiklos dalis. Mokslinių tyrimų projektuose nagrinėjama bent viena iš šių sričių:

               (a)iš įvairių šaltinių gaunamo nebenaudojamo plieno ir šalutinių produktų perdirbimo ir plieno laužo kokybės gerinimo būdai;

               (b)atliekų apdorojimas ir vertingų antrinių žaliavų, įskaitant šlaką, išgavimas plieno gamykloje ir kitur;

               (c)taršos kontrolė ir aplinkos apsauga darbo vietoje bei plieno gamykloje ir jų aplinkoje; dujiniai, kietieji ar skystieji išmetamieji teršalai, vandentvarka, triukšmas, kvapai, dulkės ir kt.;

               (d)plieno markių ir surenkamųjų konstrukcijų kūrimas, kad būtų lengviau regeneruoti plieną perdirbti arba naudoti pakartotinai;

               (e)procesų dujų utilizavimas ir gaminant plieną išmetamų dujų eliminavimas;

               (f)plieno gamybai ir naudojimui taikomas gyvavimo ciklo vertinimas ir gyvavimo ciklo principas.“;

               (9)įterpiamas naujas 10a straipsnis:

               „10a straipsnis

               Vadovavimas darbuotojams ir darbo sąlygos

               Mokslinių tyrimų projektuose nagrinėjama bent viena iš šių sričių:

               (a)gebėjimų ugdymas ir perdavimas siekiant neatsilikti nuo plieno gamybos procesų, kuriems vykstant beveik neišsiskiria anglies dioksidas, naujovių, pvz., susijusių su skaitmeninimu, ir laikytis mokymosi visą gyvenimą principo;

               (b)darbo sąlygų, įskaitant sveikatą, saugą ir ergonomikos aspektus darbo vietoje ir jos aplinkoje, gerinimas.“;

               (10)įterpiamas naujas 17a straipsnis:

               „17a straipsnis

               Europos partnerystės

               1.Dalis Mokslinių tyrimų programos gali būti įgyvendinama naudojantis bendro programavimo Europos partnerystėmis, kuriamomis laikantis [„Europos horizonto“ reglamento 8 straipsnyje ir III priede] nustatytų taisyklių.

               2.Šiame straipsnyje bendro programavimo Europos partnerystė – iš anksto įsitraukus valstybėms narėms parengta iniciatyva, kurioje dalyvaujanti Sąjunga ir privačiojo ir (arba) viešojo sektoriaus partneriai (pavyzdžiui, pramonės subjektai, universitetai, mokslinių tyrimų organizacijos, vietos, regioninio, nacionalinio ar tarptautinio lygmens įstaigos, kurioms pavesta teikti viešąsias paslaugas, arba pilietinės visuomenės organizacijos, be kita ko, fondai ir NVO) įsipareigoja bendrai remti mokslinių tyrimų veiklos programos rengimą ir įgyvendinimą. Bendro programavimo Europos partnerystės grindžiamos Komisijos ir tokių privačiojo ir (arba) viešojo sektoriaus partnerių sudarytais susitarimo memorandumais ir (arba) sutartimis įformintais susitarimais, kuriuose nurodomi partnerystės tikslai, susiję partnerių įsipareigojimai teikti finansinius ir (arba) nepiniginius įnašus, pagrindiniai veiklos rezultatų bei poveikio rodikliai ir gautini rezultatai. Juose taip pat nurodoma papildoma mokslinių tyrimų veikla, kurią vykdo partneriai ir kuri yra vykdoma pagal Mokslinių tyrimų programą.

               3.Naudojantis bendro programavimo Europos partnerystėmis, šiame skirsnyje nustatytus reikalavimus atitinkančiai veiklai pagal Mokslinių tyrimų programą gali būti teikiamas 30 straipsnyje numatytos formos finansavimas. Be to, finansavimas gali būti teikiamas premijų forma.“;

               (11)28 straipsnio 4 dalis pakeičiama taip:

               „4. Komisija nusprendžia, kuriuos projektus pasirinkti ir kaip paskirstyti lėšas.“;

               (12)39 straipsnis pakeičiamas taip:

               „39 straipsnis

               Nepriklausomų ir aukštos kvalifikacijos ekspertų skyrimas

               18 straipsnyje, 28 straipsnio 2 dalyje ir 38 straipsnyje nurodytų nepriklausomų ir aukštos kvalifikacijos ekspertų skyrimui taikomos Europos Parlamento ir Tarybos reglamento (ES) 2018/10463 237 straipsnio nuostatos.

               _________________________

               3 2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).“;

               (13)41 straipsnio a ir c punktai panaikinami.

               2 straipsnis

               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo dienos, kurią pradedamas taikyti Sprendimas 2003/76/EB, arba nuo 2021 m. sausio 1 d. atsižvelgiant į tai, kuri data yra vėlesnė.

               Priimta Briuselyje

                     Tarybos vardu

                     Pirmininkas

                     (1)

                        2008 m. balandžio 29 d. Tarybos sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo (OL L 130, 2008 5 20, p. 7).

                     (2)

                        Pateikiama adresu
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (3)

                        Anglių patariamoji grupė ir Plieno patariamoji grupė savo pastabas pateikė atitinkamai 2019 m. gruodžio 3 ir 4 d. Informacija pateikiama Komisijos ekspertų grupių registre:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626&Lang=LT

                     (4)

                        Anglių ir plieno komitetas siūlomam požiūriui pritarė 2019 m. gruodžio 19 d.

                     (5)

                        Daugiašalė sutartis, XXVII skyrius. Aplinka, 7.d. Paryžiaus susitarimas. Įsigaliojo 2016 m. lapkričio 4 d.

                     (6)

                        Europos Komisijos komunikatas „Europos žaliasis kursas“, Briuselis, 2019 m. gruodžio 11 d., COM(2019) 640.

                     (7)

                        Europos Komisijos komunikatas „Tvarios Europos investicijų planas. Europos žaliojo kurso investicijų planas“, Briuselis, 2020 m. sausio 14 d., COM(2020) 21.

                     (8)

                        Europos Komisijos komunikatas „Naujas žiedinės ekonomikos veiksmų planas“, Briuselis, 2020 m. kovo 11 d., COM(2020) 98.

                     (9)

                        Europos Komisijos komunikatas „Nauja Europos pramonės strategija“, Briuselis, 2020 m. kovo 10 d., COM(2020) 102.

                     (10)

                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

                     (11)

                        2003 m. vasario 1 d. Tarybos sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones (OL L 29, 2003 2 5), su pakeitimais, padarytais 2018 m. balandžio 16 d. Tarybos sprendimu 2018/599.

                     (12)

                        Protokolas (Nr. 37) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo (OL C 115, 2008 5 9, p. 327–328).

                     (13)

                        2003 m. vasario 1 d. Tarybos sprendimas 2003/77/EB, nustatantis likviduojamos EAPB turto, o užbaigus likvidavimą Anglių ir plieno mokslinių tyrimų fondo turto valdymo daugiametes finansines gaires (OL L 29, 2003 2 5, p. 25–27), su pakeitimais, padarytais Tarybos sprendimu 2008/750/EB.

                     (14)

                        Europos Audito Rūmai, „Apžvalga Nr. 10/2019. Europos anglių ir plieno bendrija. Likvidavimas vykdomas pagal planą, bet finansavimas moksliniams tyrimams nebėra tvarus“ (2019 m.). Pateikiama adresu
                  https://www.eca.europa.eu/lists/ecadocuments/rw19_10/rw_ecsc_lt.pdf

                     (15)

                        COM(2019) 640.

                     (16)

                  https://sustainabledevelopment.un.org/post2015/transformingourworld

                     (17)

                        COM(2019) 640, p. 8–9.

                     (18)

                        Laikantis Protokolo (Nr. 37) dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo (OL C 115, 2008 5 9, p. 327–328).

                     (19)

                        COM(2020) 21, p. 18.

                     (20)

                        Europos Komisijos komunikatas, „Švari mūsų visų planeta. Strateginė klestinčios, modernios ir konkurencingos neutralizuoto poveikio klimatui Europos ekonomikos ateities vizija“ (COM(2018) 773).

                     (21)

                        Pasiūlymas dėl Europos Parlamento ir Tarybos reglamento, kuriuo nustatoma poveikio klimatui neutralizavimo sistema ir iš dalies keičiamas Reglamentas (ES) 2018/1999 (Europos klimato teisės akto).

                     (22)

                        Europos Komisijos komunikatas, „Plienas. Tvarių darbo vietų ir ekonomikos augimo Europoje apsauga“ (COM(2016) 155).

                     (23)

                        Stebėsenos ir vertinimo ataskaita numatyta Tarybos sprendime 2008/376/EB, paskelbtame 2008 m. gegužės 20 d. Oficialiajame leidinyje OL L 130/7, su pakeitimais, padarytais 2017 m. gegužės 29 d. Tarybos sprendimu 2017/955. Minėtoji ekspertų grupė numatyta 2018 m. gegužės 30 d. dokumente C(2018) 3245 – 2018 m. gegužės 30 d. Komisijos įgyvendinimo sprendime.

                     (24)

                        Pateikiama adresu
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (25)

                        Europos Komisijos Mokslinių tyrimų ir inovacijų GD, „Plienas ir anglys. Vykdoma Europos mokslinių tyrimų ir inovacijų veikla“, 2019 m. Pateikiama adresu
                  https://publications.europa.eu/s/mmQ7

                     (26)

                        Neprivalomi Sutarties dėl Europos Sąjungos veikimo 290 ir 291 straipsnių taikymo kriterijai – 2019 m. birželio 18 d. (OL C 223, 2019 7 3, p. 1–4).

                     (27)

                        OL C , , p. .

                     (28)

                        Daugiašalė sutartis, XXVII skyrius. Aplinka, 7.d. Paryžiaus susitarimas. Įsigaliojo 2016 m. lapkričio 4 d.

                     (29)

                        COM(2019) 640, p. 2.

                     (30)

                        OL L 328, 2018 12 21, p. 1–77.

                     (31)

                        2008 m. balandžio 29 d. Tarybos sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo (OL L 130, 2008 5 20, p. 7).